《辟戴帅初食长菜》
宋代·陈著

漂泊无家杜少陵，兵閒奔走如蓬萍。
碧涧香芹因可嗜，脍鲤岂厌银丝精。
百谪九死苏玉局，到处为乡心自足。
有时珍尝百糁羹，何尝不食黄鸡粥。
二子流落甚数奇，攻苦食淡分所宜。
顾无所择随所有，亦曰吾师吾仲尼。
菜瓜鱼肉皆可食，乡党一篇炳星日。
君胡不学圣与贤，乃外吾道从道释。
岂薄朱门粉署郎，穷搜滋味丰时壮。
岂恶毡帽侏{亻离}辈，搏攫羊豕饱腥肪。
不则床头怕金尽，不则继肉乖夙准。
遂将所受父母身，束缚枯肠强坚忍。
况闻君家百指余，正自不同藜苋厨。
独立标榜人所骇，此意未智要何如。
君子之道在中耳，才落一偏犯公议。
有则庶羞不为过，无则□□亦常事。
朋友切磋欲无瑕，早从吾言勿姑差。
庶几上不见摽于仲尼之门，下可□□于杜苏二子之家。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。